Aleksander Tõnisson

Aleksander Tõnisson VR I/1 (17. aprill 1875 Pööra küla, Härjanurme vald, Tartumaa – 30. juuni 1941 Tallinn) oli Eesti sõjaväelane (kindralmajor, 1918), 1934–1939 Tartu linnapea ja 1939–1940 Tallinna ülemlinnapea.

Hariduskäik 
Aleksander Tõnisson õppis Eesti Aleksandri linnakoolis Põltsamaal ja 1897–1899 Vilno sõjakoolis. Tõnisson kuulus korp! Sakalasse.

Sõjaväeline teenistuskäik

Teenistuskäik Vene sõjaväes
Sõjaväeteenistusse astus A. Tõnisson 30. august 1896 teise järgu vabatahtlikuna. Pärast Vilno junkrukooli lõpetamist ülendati ta 29. oktoober 1899 alamleitnandiks, misjärel teenis kuni 30. augustini 1900 113. jalaväepolgus nooremohvitserina, 1904. aasta sügiseni pataljoni adjutandina ning siis polgu kohtu asjaajajana ja mobilisatsioonijaoskonna ülemana.

1905. aastal võttis A. Tõnisson 1. kütipolgu koosseisus rooduülemana osa Vene-Jaapani sõjast. Seejärel teenis kuni 1909. aasta sügiseni Riia õppepataljonis ning 24. juulini 1914 113. jalaväepolgus õppekomando ülemana ja rooduülemana.

Esimeses maailmasõjas osales A. Tõnisson algul pataljoniülemana ja siis polguülema abina. Lahinguväljal ülesnäidatud vahvuse ja osutatud teenete eest autasustati teda 6 aumärgi ja mõõkadega, teiste hulgas 4. järgu Püha Vladimiri ordeniga koos mõõkade ja lindiga. 1916 ülendati Tõnisson polkovnikuks. Venemaal 1856. aastast kehtetestatud isikliku aadliõiguse saamise statuudi kohaselt tähendas see pärilikku aadlistaatust – seega olid ka Aleksander Tõnissoni järeltulijad aadlikud.

Teenistuskäik Eesti rahvuslikes väeosades ja Eesti Vabariigi sõjaväes
Kui pärast Venemaa keisri Nikolai II valitsuse kukutamist 1917. aasta kevadel Eesti rahvusväeosasi looma hakati, kutsuti polkovnik A. Tõnisson 1. Eesti polgu ülemaks, kellena tegutses ta 9. maist 1917. aastal. Sama aasta 6. detsembril nimetati ta 1. Eesti Diviisi brigaadiülemaks.
Võttis 1. Eesti polgu ülemana osa lahingutegevusest Riia rindel, Muhumaal ja Haapsalu piirkonnas Lääne-Eesti rannikul Pärnust Paldiskini. Oli formaalselt kõikide Vene sõjavägede juhataja selles piirkonnas.

Enamlaste võimule pääsemine Venemaal ja Vene keisririigi sõjaväe lagunemine 1917. aasta viimasel veerandil ei jätnud ka Eesti sõjaväe kohta oma mõju avaldamata. Et distsipliini ja korda noores sõjaväes alal hoida tuli polkovnik Tõnissonil väljastpoolt sissetikkuva bolševike agitatsiooni vastu võidelda. Polkovnik Aleksander Tõnisson, 1. Eesti jalaväepolgu ülemana takistas Haapsalus sõja-revolutsioonikomitee ja tööliste ja soldatite saadikute nõukogu moodustamist ja vahistas agitaatorid. Kihutajatel läks siiski korda üht osa sõjaväge enamliseks muuta, milleks bolševikke toetava Läti kütidiviiisi tagavarapolgu Tartus viibimine tublisti kaasa aitas. Viimaks võeti polkovnik A. Tõnisson, Eestimaa Sõja-Revolutsioonikomitee otsuse alusel enamlaste poolt vangi. Vabanes pärast Bresti rahu sõlmimist, 1918. aasta märtsis. 

Saksa okupatsiooni ajal võttis Tõnisson Eesti põrandaalusest omakaitse loomisest elavalt osa.

Pärast Saksa vägede lahkumist 1918 ülendas Eesti Ajutine Valitsus ta kindralmajoriks ja nimetas Eesti sõjaväe (1. diviisi) ülemjuhatajaks. Tegelikult aga ei olnud seda sõjaväge veel olemaski ja kindral Tõnissonil tuli ainult siit-sealt kokkuastunud vabatahtlike salkadega, kellel veel pealegi sõjariistad osaliselt puudusid, sissetungivatele enamlistele jõukudele vastu astuda.

Kui pärast kindral Johan Laidoneri Tallinna jõudmist detsembris 1918 vägede ülemjuhatus tema kätte usaldati, juhtis kindralmajor A. Tõnisson Vabadussõjas 1. diviisi ülemana sõjategevust Viru rindel, kus oma kõige suuremad võidud võitis – Rakvere ja iseäranis Narva said tagasivõetud kuulmata lühikese aja jooksul. 1919. aasta detsembris määrati Viru rinde ülemaks. Desarmeeris ja interneeris edukalt taudidest nakatatud Loodearmeed.

Pärast Vabadussõda oli A. Tõnisson vaheldumisi 1. ja 3. diviisi ülem, ühtlasi ka Sõjanõukogu liige. 1920 juulist oktoobrini sõjaminister. 1932. aasta novembrist 1933. aasta maini kaitseminister, määrati 1933 kaitseministri nõukogu alaliseks liikmeks. 21. novembril 1933 avaldati talle Vabariigi Valitsuse otsusega tänu 15-aastase teenistusjuubeli puhul 

A. Tõnisson läks erru 1934. aastal.

Poliitiline tegevus 
1934–1939 Tartu linnapea. 1939 valiti Tartu linnavolinikuks. 26. juulil 1935 määras majandusminister ta kirjastusühisuse Postimees sekvestrivalitsuse esimeheks, 10. oktoobril 1936 valiti Aleksander Tõnisson kirjastusühisuse nõukogu esimeheks. 1939–1940 Tallinna ülemlinnapea. 1937 Rahvuskogu liige ja abiesimees. I Riigivolikogu valimistel kandideeris ta Põhiseaduse Elluviimise Rahvarinde kandidaadina 45. valimisringkonnas, kuid kaotas Jaan Tõnissonile ja nimetati Riigihoidja poolt I Riiginõukogu liikmeks. Kaitseliidus teenivate väeosa ülema õigusteta vanemohvitseride aukohtu esimees (1936). Isamaaliidu liige.

Ta valiti 1933 koos kindralmajor Ernst Põdderiga Eesti Vabadussõjalaste Liidu ainsaks auliikmeks.

Isiklikku 
1917 sügisel sattus teravasse vastuollu kohaliku enamliku vooluga, vangistati ja saadeti Petrogradi, kus mõisteti surma. Pääses aga õnneliku juhuse läbi. 1918 kevadel naasis kodumaale. Sama aasta suvel varjas ta end Saksa okupatsioonivõimude eest Soomes.

1940 arreteeriti Nõukogude okupatsioonivõimude poolt. Lasti Patarei vanglas maha. Abikaasa ja noorem poeg Leo küüditati 1941. aastal Kirovi oblastisse, vanemale pojale Aleksandrile (Leksile) määrati karistuseks 25+5 aastat.

Aleksander Tõnisson oli abielus Selma Tõnissoniga, kes suri 22. detsembril 1981 Tallinnas.

Mälestuse jäädvustamine

Jõhvi keskväljaku haljasalal on Aleksander Tõnissoni monument.

Alates aastast 2005 korraldab Kaitseliit Alutaguse malev Aleksander Tõnissoni sünniaastapäevale pühendatud spordisündmust "KINDRALI JOOKS"

14. augustil 2002 avati Aleksander Tõnissoni sünnitalus tema mälestuskivi.

2009. aastal paigaldati Tõnissoni kunagisele eluasemele Tartus Magasini tänav 12a mälestustahvel.

Tsitaadid

Tunnustus
Aleksander Tõnisson leidis äramärkimist:

Vene Keisririigilt 
Vene-Jaapani sõja mälestusmedal (1904–1905)
Romanovite koja 300. aastapäeva mälestusmedal (1613–1913)
Püha Anna orden, IV järk
Püha Stanislavi orden, III järk
Mõõgad ja lehv Püha Stanislavi ordeni juurde
Püha Anna orden, III järk mõõkade ja lehviga
Püha Stanislavi orden, II järk mõõkadega
Püha Anna orden, II järk mõõkadega
Püha Vladimiri orden, IV järk mõõkade ja lehviga 
Keiser Nikolai II nimeline tänu

Eesti Vabariigis 
Vabadusrist, I liik 1. järk, 23.02.1920
Eesti Punase Risti teenetemärk, III klass, 22.02.1921
Eesti Vabadussõja mälestusmärk
Eesti Punase Risti teenetemärk, I järk II aste, 19.02.1927
Eesti Tuletõrje kuldrist, I järk, 14.09.1928
Kotkaristi I klassi teenetemärk mõõkadega, 06.06.1930
Valgerist, III klass, 01.02.1932
Eesti Punase Risti teenetemärk, I järk I aste, 20.02.1933
Narva Eesti Vabadussõjalaste Liidu auliige
Eesti Vabadussõjalaste Liidu auliige, 17. detsember 1933
Tartu VTÜ kuldrist, I järk, 26.05.1935 
Eesti Tuletõrje kõrgem hoolsusmärk, 06.06.1935
Uue Põhiseaduse mälestusmärk, I järk, 14.08.1937
Eesti Skautide Maleva Svastika, I ja II järk
Eesti Loomakaitse Liidu Roheline Rist
Looduskaitsemärgi II järk, 1940

Välisriikidelt 
Poola Sõjarist (Vaprate Rist), 03.04.1922
Läti Kolme Tähe orden, II klass, 16.02.1928
Poola Taassünni orden, II klass, 03.12.1930
Rootsi Mõõgaorden (komandöri rist), I klass, 28.06.1932
Soome Valge Roos (komandöri rist), I klass, 02.08.1932
Läti Kolme Tähe orden, 2. klass
Läti Kolme Tähe orden, I klass, 16.11.1932
Tšehhoslovakkia Valge Lõvi ordeni suurrist, 23.12.1932
Belgia Krooniordeni suurrist, 01.04.1933
Ungari Teeneteordeni suurrist, 31.12.1933

Viited

Kirjandus 
 Unustamatu. Kindral Aleksander Tõnisson. Artikleid ja mälestusi. Koostajad Leo Tõnisson, Leho Lõhmus. Tallinn, SE & JS, 2004
 Tartu linnapea jutuajamine ajakirjanikele. Kaja nr 103, 4. mai 1934, lk 4
 A. Tõnisson asus Tallinna linnaomavalitsust juhtima. Uus Eesti nr 349, 22. detsember 1939, lk 6
 1. diviisi ülem kindralmajor Tõnisson. Sõdur nr 17, 12. juuli 1919, lk 1
 Kindr. Tõnissoni vaimustatud tunnustus tööle omavalitsuses. Põhja Kodu, 24. mai 1934, nr. 57, lk. 3.
 Jaak Pihlak, "Põltsamaa kihelkond ja Vabaduse Risti vennad" Viljandi Muuseumi aastaraamat, 2006, lk 206–208

Välislingid 

 Koppel, Margit-Mariann. Kindralmajor Aleksander Tõnissoni sünnitalu sai mälestuskivi. // Kultuur ja Elu
 Sõdur ; 17 1919, Sõdur 17/1919

I Riiginõukogu liikmed
Põhiseaduse Elluviimise Rahvarinde poliitikud
Riigikaitse Nõukogu liikmed
1. Diviisi ülemad
3. Diviisi ülemad
Eesti kindralkubernerid
1. Eesti jalaväediviisi koosseis
1. Jalaväerügemendi ülemad
Eesti kindralmajorid
Eesti Sõjaväelaste Ülemkomitee liikmed
Vabadussõja veteranid
Vabadusristi I liigi 1. järgu kavalerid
Kotkaristi I klassi sõjalise teenetemärgi kavalerid
Kolme Tähe ordeni kavalerid
Looduskaitsemärgi kavalerid
Tartu linnapead
Tartu linnavolikogu liikmed
Tallinna linnapead
Eesti kaitseministrid
Eesti loomakaitsjad
Vilno sõjakooli vilistlased
Korporatsioon Sakala liikmed
Hukatud Eesti poliitikud
Sündinud 1875
Surnud 1941